Nariadenie Komisie (ES) č. 569/96
z 29. marca 1996,
ktorým sa menia a dopĺňajú nariadenia (EHS) č. 1362/87 a (EHS) č. 1158/91, čo sa týka intervenčného nákupu a prideľovania pomoci na uskladnenie sušeného odstredeného mlieka v súkromných skladoch, a nariadenie (EHS) č. 1756/93, ktoré stanovuje rozhodujúce skutočnosti pre poľnohospodárske prepočítavacie kurzy uplatniteľné na mlieko a mliečne výrobky
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (EHS) č. 804/68 z 27. júna 1968 o spoločnej organizácii trhu s mliekom a mliečnymi výrobkami [1], naposledy zmenené a doplnené nariadením Komisie (ES) č. 2931/95 [2], najmä jeho články 7 (5) a 28,
so zreteľom na nariadenie Rady (EHS) č. 3813/92 z 28. decembra 1992 o zúčtovacej jednotke a prepočítavacích kurzoch, ktoré sa majú uplatňovať na účely Spoločnej poľnohospodárskej politiky [3], naposledy zmenené a doplnené nariadením (ES) č. 150/95 [4], najmä jeho článok 6 (2),
keďže nariadenie Rady (EHS) č. 1014/68 z 20. júla 1968, ktorým sa stanovujú všeobecné pravidlá pre uskladnenie sušeného odstredeného mlieka vo verejných skladoch [5], naposledy zmenené a doplnené nariadením (EHS) č. 3577/90 [6], bolo zrušené s účinnosťou od 1. marca 1996 nariadením Rady (ES) č. 1538/95 [7]; keďže niektoré pravidlá v nariadení (EHS) č. 1014/68 boli začlenené do článku 7 nariadenia (EHS) č. 804/68 v znení nariadenia (ES) č. 1538/95; keďže nariadenie Komisie (EHS) č. 625/78 z 30. marca 1978 o podrobných pravidlách uplatňovania pre uskladňovanie sušeného odstredeného mlieka vo verejných skladoch [8], naposledy zmenené a doplnené nariadením (ES) č. 1802/95 [9], bolo preformulované, keď sa upravovalo v dôsledku zrušenia nariadenia č. 1014/68; keďže v dôsledku toho bolo nariadenie (EHS) č. 625/78 tiež zrušené s účinnosťou od 1. marca 1996 nariadením Komisie (ES) č. 322/96 z 22. februára 1996, ktorým sa stanovujú podrobné pravidlá uplatňovania pre skladovanie sušeného odstredeného mlieka vo verejných skladoch [10];
keďže nariadenie Komisie (EHS) č. 1362/87 z 18. mája 1987, ktorým sa stanovujú podrobné pravidlá pre uplatňovanie nariadenia Rady (EHS) č. 777/87 v súvislosti s nákupom a prideľovaním pomoci na uskladnenie sušeného odstredeného mlieka v súkromných skladoch [11], naposledy zmeneného a doplneného nariadením (ES) č. 1137/94 [12], nariadením Komisie (EHS) č. 1158/91 z 3. mája 1991 o nákupe sušeného odstredeného mlieka intervenčnými agentúrami vo verejnej súťaži [13], naposledy zmeneným a doplneným nariadením (ES) č. 1802/95 a nariadením Komisie (EHS) č. 1756/93 [14], naposledy zmeneným a doplneným nariadením (ES) č. 315/96 [15], odkazuje na nariadenia (EHS) č. 1014/68 a (EHS) č. 625/78; keďže by sa tieto odkazy mali nahradiť odkazmi na nariadenie (ES) č. 322/96; keďže navyše, nariadenie (EHS) č. 1158/91 by sa malo zmeniť a doplniť, aby špecifikovalo spôsob, akým sa má vypočítavať nákupná cena na základe obsahu bielkovín v sušenom odstredenom mlieku;
keďže v súvislosti s programom uskladnenia sušeného odstredeného mlieka v súkromných skladoch článok 5 nariadenia (EHS) č. 1362/87 stanovuje, že ak je sušené odstredené mlieko určené na vývoz, napriek bežne uplatňovaným pravidlám, dodávateľ ho môže odstrániť zo skladu, akonáhle uplynie tridsaťdňové zmluvné obdobie; keďže táto výnimka sa skoro nepoužíva a zbytočne komplikuje administratívu programu; keďže by sa preto mala zrušiť,
keďže opatrenia stanovené v tomto nariadení sú v súlade so stanoviskom Riadiaceho výboru pre mlieko a mliečne výrobky,
PRIJALA TOTO NARIADENIE:
Článok 1
Nariadenie (EHS) č. 1362/87 sa týmto mení a dopĺňa takto:
1. V článku 1 (3) sa slová "nariadenie (EHS) č. 625/78" nahrádzajú slovami "nariadenie Komisie (ES) č. 322/96 [16]."
2. Článok 2 (2) sa mení a dopĺňa takto:
a) bod a) sa nahrádza takto:
"a) vyrába sa vo výrobnej jednotke, ktorá sa zaviazala, že bude trvalo viesť záznamy uvedené v bode b) článku 2 (1) nariadenia (ES) č. 322/96."
b) bod e) sa nahrádza takto:
"e) zhoduje sa s maximálnymi prípustnými úrovňami činnosti uplatniteľnými podľa pravidiel spoločenstva; uplatniteľné úrovne sú úrovne stanovené v článku 3 nariadenia Rady (EHS) č. 737/90 [*] Ú. v. ES L 82, 29.3.1990, s. 1.. Úroveň rádioaktívneho zamorenia výrobku sa monitoruje iba vtedy, ak to situácia vyžaduje a iba tak dlho, ako je potrebné. Ak to bude potrebné, trvanie a rozsah kontrol sa stanoví v súlade s postupom stanoveným v článku 30 nariadenia (EHS) č. 804/68."
3. Článok 5 sa ruší.
Článok 2
Nariadenie (EHS) č. 1158/91 sa týmto mení a dopĺňa takto:
1. V druhom odseku článku 1 sa slová "nariadenie (EHS) č. 625/78" nahrádzajú slovami "nariadenie (ES) č. 322/96 [*] Ú. v. ES L 45, 23.2.1996, s. 5.."
2. Článok 3 (1) sa nahrádza takto:
"1. Uchádzači sa môžu zúčastniť vo verejnej súťaži iba:
- v súvislosti so sušeným odstredeným mliekom vyrobeným počas 21 dní predchádzajúcich konečnému dátumu pre predkladanie ponúk, v prípade stanovenom v druhej vete prílohy III e) nariadenia (ES) č. 322/96 sa toto obdobie stanovuje na tri týždne,
- ak sa písomne zaviažu, že dodržia článok 4 (6) nariadenia (ES) č. 322/96."
3. Bod c) v druhom pododseku článku 7 (1) sa nahrádza takto:
"c) sklad, kde sa to musí dodať. Uplatňujú sa články 5 a 6 nariadenia (ES) č. 322/96."
4. Článok 9 sa nahrádza takto:
"Článok 9
V období, ktoré začína 120. dňom od prevzatia sušeného odstredeného mlieka a končí 140. dňom, intervenčná agentúra zaplatí úspešnému uchádzačovi nákupnú cenu. Platba sa uskutoční v súvislosti s každou prevzatou čiastkou za predpokladu, že bola overená zhoda s požiadavkami uvedenými v druhom odseku článku 1.
Nákupná cena sa vypočítava takto:
- ak je obsah bielkovín v beztukovej sušine 35,6 % alebo viac, nákupná cena je cena uvedená v ponuke,
- ak je obsah bielkovín v beztukovej sušine nižší ako 35,6 %, ale nie nižší ako 31,4 %, nákupná cena je cena uvedená v ponuke mínus "d", ktoré sa vypočítava takto:
d = ponuková cena x [(0,356 - obsah bielkovín) x 1,75].
Obsah bielkovín sa stanovuje pomocou metódy stanovenej v prílohe I nariadenia (ES) č. 322/96."
5. Článok 10 sa nahrádza takto:
"Článok 10
Uplatňujú sa články 2 a 3 nariadenia (ES) č. 322/96."
Článok 3
Bod 1 oddielu C1 časti C a bod 3 časti D v prílohe nariadenia (EHS) č. 1756/93 sa nahrádzajú takto:
Nariadenie | Čiastky, ktorých sa to týka | Uplatniteľný poľnohospodársky prepočítavací kurz |
„1. (ES) č. 322/96 | Nákupná cena | Poľnohospodársky prepočítavací kurz uplatniteľný v deň prevzatia do intervencie |
3. (ES) č. 322/96 | A.Náklady na skladovanie uvedené v druhom pododseku článku 4 (6) | Poľnohospodársky prepočítavací kurz uplatniteľný v deň prevzatia príslušných tovarov |
B.Dodatočné náklady na dopravu uvedené v článku 6 (2) | Poľnohospodársky prepočítavací kurz uplatniteľný v deň prevzatia príslušných tovarov" |
Článok 4
Toto nariadenie nadobúda účinnosť v deň nasledujúci po jeho uverejnení v Úradnom vestníku Európskych spoločenstiev.
Bude sa uplatňovať od 1. marca 1996.
Toto nariadenie je záväzné vo svojej celistvosti a priamo uplatniteľné vo všetkých členských štátoch.
V Bruseli 29. marca 1996